Sthens Kirke
Sthens Kirke er en sognekirke, som ligger sydvestligt i Helsingør.
Kirken har ingen kirkegård i umiddelbar tilknytning og er i stedet omgivet af grønne arealer.
Kirken er opført i 1982-1983 efter tegning af arkitektfirmaet Hoff og Windinge. Kirken, som er bygget af hvidkalkede mursten, udgør et større bygningskompleks. Selve kirkesalen udgør nordfløjen i et firelænget anlæg, hvor der er tilbygget en fløj på nordvesthjørnet. Centralt hæver kirkens tårn med halvtag sig.
Indvendigt er kirken præget af de hvidkalkede vægge og det lyse træloft, som hæver sig mod ovenlysvinduerne i syd.
Kirkens inventar er en helstøbt enhed, som overvejende er skabt af kunstneren Erik Heide i 1983.
Basen på såvel alter som døbefont er af hvide mursten, med overdele i grålig granit. Også den enkle prædikestol i hvide mursten er udsmykket med grålige stenrelieffer, mens det abstrakte krucifiks, der tjener som alterudsmykning, er af malm, men er holdt i de samme dæmpede farver som kirkens øvrige udsmykning.